Jong vrou (21) op plaas met slagtersmes gesteekArgieffoto: Maroela Media Niemand is nog in hegtenis geneem nadat ŉ vrou Saterdagmiddag op ŉ plaas in die Mareetsane-gebied in Noordwes deur twee onbekende mans aangeval is nie. Kapt. Charlize van der Linden, woordvoerder van die polisie, het gesê Lisa Wessels (21) het omstreeks 15:00 uit die huis op die plaas Metheun gegaan om ondersoek in te stel toe die honde blaf. Wessels is ŉ werker op die plaas. “Twee onbekende mans het haar genader, gegryp en in die huis ingedwing. Een verdagte het die huis deursoek terwyl die ander verdagte haar vasgehou het. Die verdagtes het volgens die slagoffer ŉ paar keer gevra waar die eienaar is,” het Van der Linden gesê. Ian Cameron, hoof van gemeenskapsveiligheid by AfriForum, het gesê die voorval het op Jan Carlse se plaas plaasgevind. Volgens Van der Linden het Wessels haar uit die verdagte se greep probeer loswikkel. “Die verdagte wat die huis deursoek het, het toe ŉ slagtersmes uit ŉ kombuislaai geneem waarmee hy haar na bewering in die maag gesteek het.” Die verdagtes het daarna te voet op die vlug geslaan. Niks is tydens die voorval gesteel nie. Wessels is volgens Van der Linden na ŉ hospitaal gehaas, maar intussen weer ontslaan. Die polisie ondersoek ŉ saak van aanranding met die doel om ernstig te beseer. * Die berig is gewysig sedert dit oorspronklik gepubliseer is.